P6_TA(2006)0262

Bulgarien og Rumænien (Det Europæiske Råds møde den 15.- 16. juni 2006)

Europa-Parlamentets beslutning om Bulgariens og Rumæniens tiltrædelse

Europa-Parlamentet,

- der henviser til sine tidligere beslutninger om Bulgariens og Rumæniens tiltrædelse, navnlig beslutningerne af 15. december 2005 [1],

- der henviser til traktaten om tiltrædelse af Den Europæiske Union, som Bulgarien og Rumænien undertegnede den 25. april 2005,

- der henviser til tilsynsrapporterne om fremskridtene i Bulgariens og Rumæniens forberedelser til EU-medlemskab, som Kommissionen fremlagde den 16. maj 2006 (KOM(2006)0214),

- der henviser til forretningsordenens artikel 103, stk. 4,

A. der henviser til, at det er EU's fælles erklærede mål, at Bulgariens og Rumæniens tiltrædelse skal finde sted pr. 1. januar 2007,

B. der henviser til, at Kommissionen bemærker, at der er gjort betydelige fremskridt i Bulgarien og Rumænien siden dens foregående tilsynsrapport,

C. der henviser til, at fremskridtene stadig ikke er helt tilfredsstillende inden for et begrænset antal områder, og at Bulgarien og Rumænien må gøre en øjeblikkelig indsats for at afhjælpe de påpegede mangler for at blive i stand til at tiltræde Den Europæiske Union den 1. januar 2007,

D. der henviser til, at Kommissionen senest i begyndelsen af oktober 2006 vil forelægge yderligere tilsynsrapporter om fremskridtene i Bulgariens og Rumæniens forberedelser til EU-medlemskab,

E. der henviser til, at det til stadighed har støttet Bulgariens og Rumæniens rettidige tiltrædelse,

F. der henviser til, at tiltrædelsesakten indeholder bestemmelser om beskyttelses- og overvågningsforanstaltninger, der om nødvendigt kan anvendes i årene umiddelbart efter tiltrædelsen, hvorved der ikke er noget behov for at udsætte den aktuelle tiltrædelse,

G. der henviser til, at der ved en brevveksling mellem formændene for Europa-Parlamentet og Kommissionen er indgået en aftale om, at Parlamentet skal inddrages fuldt ud i eventuelle overvejelser vedrørende ibrugtagning af en af sikkerhedsklausulerne i tiltrædelsestraktaten,

1. har med stor interesse noteret sig Kommissionens rapporter om fremskridtene i Bulgariens og Rumæniens forberedelser til EU-medlemskab og udtrykker sin anerkendelse af den store omhu og seriøsitet, hvormed Kommissionen har overvåget de to landes forberedelser og gennemførelsesforanstaltninger med henblik på opfyldelse af betingelserne for tiltrædelse af Den Europæiske Union pr. 1. januar 2007;

2. bemærker med tilfredshed, at Kommissionen holder fast ved den 1. januar 2007 som tiltrædelsesdato for begge lande, forudsat at de træffer de nødvendige foranstaltninger for at afhjælpe de udestående problemer, og tilslutter sig Kommissionens anbefalinger med hensyn til den videre procedure for den endelige afgørelse om tidspunktet for Bulgariens og Rumæniens tiltrædelse;

3. opfordrer Det Europæiske Råd til på sit møde den 15.- 16. juni 2006 at bekræfte, at Bulgarien og Rumænien tiltræder EU pr. 1. januar 2007, såfremt de er klar; glæder sig samtidig over den ekspertbistand, som nogle medlemsstater har ydet, især på det retlige og politimæssige område, og opfordrer indtrængende til en intensivering af denne bistand i de kommende måneder;

4. understreger, at Bulgariens og Rumæniens regeringer må være bevidste om, at de i de resterende måneder er nødt til at gøre sig yderligere bestræbelser på at opfylde kravene for at opnå fuldt EU-medlemskab pr. 1. januar 2007;

5. bemærker med tilfredshed den store indsats og de betydelige fremskridt, der er gjort i Rumænien i de seneste måneder for at opfylde EU's politiske og økonomiske kriterier og gradvis vedtage og gennemføre gældende fællesskabsret;

6. understreger behovet for, at begge lande fortsat konsoliderer den igangværende reform af deres retsvæsener ved yderligere at øge domstolenes gennemsigtighed, effektivitet og uvildighed samt at fremvise flere konkrete resultater inden for bekæmpelsen af korruption med særlig vægt på kampen mod organiseret kriminalitet for så vidt angår Bulgarien; understreger den overordentlig store betydning af at træffe alle nødvendige foranstaltninger til at bekæmpe menneskehandel og i betydeligt omfang forbedre den sociale integration af roma-befolkningen, navnlig hvad angår boliger, sundhedspleje, uddannelse og beskæftigelse;

7. er klar over, at afgørelsen om hvert enkelt lands tiltrædelse vil blive truffet ud fra dets egne fortjenester og resultater, men ville i lyset af de fremskridt, både Bulgarien og Rumænien hidtil har gjort, og deres indsats for at gøre yderligere fremskridt i de næste få måneder, finde det prisværdigt, om de to lande kunne tiltræde Den Europæiske Union sammen og på samme dato;

8. opfordrer alle politiske kræfter i Bulgarien og Rumænien til at koncentrere deres indsats om at opfylde betingelserne for EU-medlemskab inden den 1. januar 2007 og fastholde det politiske engagement, der er nødvendig for at nå dette mål;

9. opfordrer Kommissionen til meget hurtigt at give Bulgarien og Rumænien den klarest mulige orientering om, hvilke resultater der skal leveres for at imødekomme dens betænkeligheder, til at sørge for, at flest mulige fællesskabsmidler målrettes mod disse områder for at hjælpe med at skabe håndgribelige forbedringer, og til i samarbejde med de bulgarske og rumænske myndigheder at fastlægge arten af og procedurerne for eventuelle overvågningsforanstaltninger efter tiltrædelsen samt de omstændigheder, hvorunder disse kan blive nødvendige;

10. opfordrer medlemsstaterne til at afslutte ratificeringsproceduren for Bulgariens og Rumæniens tiltrædelse af EU til tiden;

11. pålægger sin formand at sende denne beslutning til Rådet og Kommissionen og til Bulgariens og Rumæniens regeringer og parlamenter.

[1] "Vedtagne tekster", P6_TA(2005)0530 og P6_TA(2005)0531.

--------------------------------------------------